Үкімет: Үш жылда ауылдарда 180 мектеп салынады
"Үкімет: Үш жылда ауылдарда 180 мектеп салынады" | "https://abai.kz/post/191463"
TITLE: Үкімет: Үш жылда ауылдарда 180 мектеп салынады
URL: https://abai.kz/post/191463
META: "Үкімет: Үш жылда ауылдарда 180 мектеп салынады" | "https://abai.kz/post/191463"
DATE: 03.12.2024
AUTHOR(s): Abai.kz
TOTAL WORDS: 176
TEXT: Елімізде 2027 жылға дейін 180-ге жуық мектеп салу жоспарланған. Бұл туралы  Премьер-министрі Олжас Бектенов айтты. Үкімет басшысы қазір ауыл мектебі – тек білім ордасы ғана емес, жергілікті халық үшін мәдениет ошағына, рухани орталыққа айналғанын, Мемлекет басшысы ауыл мектептерін дамытуға ерекше көңіл бөліп отырғанын атап өтті. Биыл «Жайлы мектеп» ұлттық жобасын қоса алғанда, ауылдарда 42 мектеп пайдалануға берілді. «Соңғы үш жылда ауылдарда 2,5 мыңға жуық мектеп жаңғыртылды. Оқыту жағдайларын жақсарту және жайлы орта құру мақсатында 800-ден астам мектепті қайта жаңарту жұмысы жүргізіліп жатыр. Сондай-ақ ауыл мектептері үшін 4 мыңнан астам пәндік кабинет сатып алынды. Оқу-ағарту министрлігі жыл соңына дейін өңірлерге мектептерді қайта жаңартудың бірыңғай талаптарын ұсынуы керек. Онда білім ошақтарын күрделі жөндеу ғана емес, пәндік сыныптармен жабдықтау мәселесі де қаралуға тиіс», - деді О.Бектенов Үкімет отырысында. Ауылға білікті педагогтерді тарту мақсатында лауазымдық жалақыға 25% мөлшерінде қосымша ақы көзделген. Сондай-ақ, «Дипломмен ауылға» бағдарламасы шеңберінде педагогтерге көтерме жәрдемақы төленеді, сондай-ақ тұрғын үй сатып алуға немесе салуға тиімді несиелер беріледі. Айта кетейік, еліміздегі 8 мыңға жуық мектептің 67% немесе 5247-сі – ауыл мектебі. Оқушылардың 40% ауыл мектебінде білім алады. Abai.kz
